Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 186/14/5502	Čadca, 9.6.2014
EEČ : 2-37-144-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec syna XXXXX, nar. XXXXX, ktorý je vo výchove a starostlivosti u svojej matky XXXXX, nar. XXXXX, bytom XXXXX - XXXXX, okres XXXXX, si úmyselne riadne neplnil svoju vyživovaciu povinnosť, k vyživovacej povinnosti bol zaviazaný právoplatným rozsudkom Okresného súdu v XXXXX pod spisovou značkou XXXXX zo dňa 26.10.2005, právoplatný dňom 28.01.2006, a to prispievať mesačne na výživnom v sume 1.000,-- Sk (33,19 €), ktoré mal platiť vždy do 15. dňa v mesiaci vopred k rukám matky, neplatil výživné v dobe od mesiaca máj 2013 do mesiaca február 2014, čím za uvedené obdobie na výživnom dlhoval  331,90 €,

lebo zanikla trestnosť činu

Odôvodnenie:
Uznesením povereného príslušníka Obvodného oddelenia PZ XXXXX pod XXXXX zo dňa 18.02.2014 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku, vznesené obvinenie XXXXX, pre prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je uvedené vo výrokovej časti uznesenia. 

Dňa 05.06.2014 predložil poverený príslušník  PZ spisový materiál s návrhom na zastavenie trestného stíhania, pričom svoj návrh odôvodnil tým, že obvinený výživné v plnej výške uhradil, čím využil ustanovenie §  86  odsek 1 písmeno a) Trestného zákona. 

Preskúmaním spisového materiálu bolo zistené, že návrh povereného policajta je dôvodný.

Svedkyňa - poškodená XXXXX vo výsluchu dňa 02.06.2014 uviedla, že XXXXX jej neplatil výživné od mesiaca máj 2013 do mesiaca február 2014, pričom od tohto dátumu jej výživné už platí riadne načas a v plnej sume. Pokiaľ ide o obdobie neplatenia výživného, tak dňa 28.02.2014 jej poslal sumu 204,-- € a dňa 06.03.2014 sumu 140,-- €, čím celkovo uhradil 344,-- €, a teda splatil celý dlh na výživnom. 

Do spisu boli zabezpečené kópie poštových poukážok, ktoré vo výpovedi popísala svedkyňa - poškodená XXXXX.

Prečinu zanedbania povinnej výživy podľa § 207 odsek 1 Trestného zákona, sa dopustí ten, kto najmenej tri mesiace v období dvoch rokov neplní, čo aj z nedbanlivosti, povinnosť vyživovať alebo zaopatrovať iného.

Podľa § 86 odsek 1 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo  nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa ustanovenia § 215 odsek 1 písmeno h) Trestného  poriadku prokurátor zastaví trestné stíhanie, ak zanikla trestnosť činu. 

Vzhľadom k tomu, že obvinený  využil ustanovenie § 86 odsek 1 písmeno a) Trestného zákona a zameškané výživné v plnej výške uhradil, rozhodol som preto tak, ako je vo výroku tohto uznesenia uvedené a trestné stíhanie obvineného XXXXX som v zmysle § 215 odsek 1 písmeno h) Trestného poriadku zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor